Keld Albrechtsen (EL), 2001-03-15:
Ja, som den optimistiske natur, jeg er, valgte jeg at tolke statsministerens ord, således som de vel retteligen burde forstås, nemlig som økologiske fødevarer.
Og det er jo også det, der er indholdet i den ordning, som på mindre skala ligger i finansloven.
Så lad os nu holde dampen oppe, vil jeg sige til fru Annie Lunde Hansen.
Og med fru Annie Lunde Hansens medvirken kan vi jo nok få statsministeren med også på det økologiske i stor skala.
Så vi skal ikke miste modet.
Heller ikke når det gælder om at holde dansk landbrug gensplejsningsfrit, kan jeg sige.
Der er der så en uenighed mellem Dansk Folkeparti og Enhedslisten.
Vi er enige om, at der skal være en fuld mærkning.
Det er vi enige om.
Og hvis der kommer gensplejsede varer ind, fordi EU på et eller andet tidspunkt tvinger os til det, så skal forbrugerne kunne se det og kunne fravælge det.
Så langt er vi enige.
Men vi er altså ikke enige, når det gælder, om der overhovedet skal være gensplejset dyrkning i Danmark eller ej.
Det vil vi i hvert fald ikke risikere at der bliver, for hvis man åbner for gensplejsede frø eller altså planter, der afgiver frø, så vil de sprede sig og forurene det økologiske landbrug i Danmark og skabe meget store problemer for det økologiske landbrug.
Det vil vi ikke risikere.
Det tror jeg heller ikke Dansk Folkeparti vil, når man får kigget på, hvordan spredning af pollen i realiteten vil gøre det umuligt i et lille land som Danmark.
Så måske vi endda ved en tættere diskussion af det spørgsmål også dér kan nå til enighed.
Det vil jeg da håbe.
Og så var det prisen på soja, som bekymrede hr. Erling Christensen.
Men hr. Erling Christensen skal ikke være bekymret, for hvis det kan lykkes os at fastholde, at hovedparten af forbrugerne her i Europa fortsætter med ikke at ville spise gensplejsede ting, ja, så vil der heller ikke blive afsætning fra soja- og majsmarker i USA og andre steder, som dyrkes gensplejset, og så vil priserne på gensplejsede og ikke-gensplejsede ting blive så ungefær det samme på lidt længere sigt.
Så det behøver hr. Erling Christensen ikke være bekymret for, medmindre vi åbner for gensplejsning i Europa, for så er det klart, så går bunden ud af badekarret.
Ja, hvad angår importen af soja, mener jeg, at Danmark beslaglægger et areal ude i verden, måske på størrelse med Sjælland, noget i den retning, til dyrkning til brug for foder bl.a. her i Danmark.
Så jeg kan kun gentage over for hr. Erling Christensen, at det behøver han ikke at være bekymret for.
Bare vi kan holde de europæiske marker og dyrene gensplejsningsfri, så skal det nok gå alt sammen, også med priserne.
Så blev jeg stillet et spørgsmål om dyrevelfærd osv., de
paradokser, regeringen tror der er.
Jeg vil ikke i min tale gentage de betragtninger, hr. Jørn Jespersen kom med, og som var fuldstændig korrekte, nemlig at i en lang række tilfælde er en mere ekstensiv drift, fritgående dyr f.eks., i sig selv med til at forbedre sundheden og fødevaresikkerheden, således at løsningen er bedre dyrevelfærd og bedre fødevaresikkerhed, og at det går hånd i hånd, fordi den økologiske dyrkningsform, de fritgående svin f.eks., løser en række af de problemer, hr. Jørn Jespersen var inde på med hensyn til salmonella f.eks., som der er i det industrialiserede landbrug.
Så det er, som om hr. Erling Christensen ikke har forstået de sammenhænge, som her gør sig gældende, og måske også derfor når frem til nogle lidt forkerte konklusioner.
Jeg er bange for, at han i forhold til de spørgsmål, han stiller mig, er kommet lidt ind i en blindgyde.
Men der er altså ikke en modsætning her, det er
tværtimod bare med at køre videre med disse principper om at dyrke så tæt som overhovedet muligt ud fra dyrenes naturlige levemåde.
Så får man også stærke og sunde dyr, og så slipper
man for mange af de sygdomme, der plager det industrialiserede landbrug.